Zselnicemeggy - Mălin
Prunus padus L.
Padus avium MiII.

9. ábra.
Zselnicemeggy
a) virágzó hajtás, b) terméses hajtás levelekkel,
c) téli hajtás, d) csiranövényke

Dekoratív hatása révén utcafásításra alkalmas. Üde, jó vízgazdálkodású öntéstalajok gyakori cserjéje, esetleg harmadrendű fája. Fiatalon árnyéktűrő, később fényigényes. Fagyálló.

Kérge: Sokáig sima, sötétszürke. Paraszemölcsei rövidebbek, mint a cseresznyeféléké. Idősebb korban cserepesen repedezik.

Rügyei: Nagyok, kúposak, hegyesek, kopaszok, barnák és tarkák.

Hajtásai: Szürkésbarnák, kopaszok, megtörve kellemetlen szagúak, paraszemölcsei nagyok és világosbarnák.

Levelei: Fordítottan tojásdadok, kihegyezett csúcsúak, lekerekített vagy ferdén szíves vállúak, finoman fűrészesek, vékonyak, puhák, fényesek. A levél fonákja világosabb, kékeszöld.

Virágai: A hajtások végén hosszú fürtben állnak, illatosak.

Termései: Borsó nagyságúak, fényes feketék, kellemetlen édeskés ízűek (9. ábra).

Fája: A cseresznyékhez hasonló. A szijács sárgásfehér, a geszt világosbarna, közvetlenül vágás után szintén kellemetlen szagú.

- vissza -