Kései vagy későnfakadó nyár - Populus serotina
Populus X euramericana (Dode)
Guinier cv. serotina

26. ábra
a) levél, b) téli hajtás

Jelentősége: Egyenes, hengeres, ágtiszta törzse, gyors növekedése és értékes fája miatt jó vízgazdálkodású talajokon számottevő.A későn fakadó nyár a feketenyár anya és az amerikai, Populus deltoides apa természetes úton létrejött kereszteződéséből származott a XVIII. század közepe táján.

Termőhelyi igénye a nyárak közül a legnagyobb. A szélsőségesen száraz vagy nedves talajokat nem szereti. A kötött talajokat jobban tűri, mint a többi nyár.

Törzse: Egyenes, nyúlánk, csúcsig követhető.

Koronája: Szabad állásban terebélyes, oldalágai vastagok és a törzzsel hegyesszöget zárnak be.

Kérge: Sokáig sima, idősebb korban feketés, mélyen repedezett.

Rügyei: Ághoz simulnak, hosszúkásak, hegyesek, sötétbarnák.

Hajtásai: Első évben barnák, majd szürkések.

Levelei: Sötétzöldek, háromszögletűek, 7-10 cm hosszúak, rendszerint szélesebbek, mint amilyen hosszúak. A levelek csúcsa hirtelen kihegyesedő, szélük fogas, nyelük és néha a főerek is pirosak.

Virágai: Már a lombfakadás előtt egy hónappal megjelennek. Csak hímvirágai vannak (26. ábra).

Növekedése: Fiatal korban mérsékelt, de későbbi erőteljes növekedését sokáig megtartja.

Fája jó minőségű, értékes ipari fa.

- vissza -