Közönséges boróka - Ienupăr
Juniperus communis L.

Jelentősége: A silány homokpuszták legfontosabb pionír fafaja.

Hazája és elterjedése: Kozmopalita cirkumpoláris faj, amely az egész mérsékelt égövben elterjedt az északi földgömbön. Alföldünk homokpusztáinak egyetlen őshonos fenyője. A Duna-Tisza közén (Bugacon, Kunadacson) több helyen is kisebb-nagyobb állományokat alkot. Megtalálható azonban a közép- és magashegységek szárazabb talajain, valamint a lomb- és fenyőállományok cserjeszintjében.

Termőhelyi igénye: Az egyik legigénytelenebb fenyőfélénk. Megél a silány, száraz köves, sziklás területeken, legelőkön. A hőmérsékleti szélsőségekre nem érzékeny. Kimondottan fényigényes, ezért a nyíltabb területeket kedveli.

Alakja: Rendszerint cserje, esetleg 5-6 m magasra megnövő kúp alakú vagy szabálytalan koronájú bokros fa.

Gyökere: Szerteágazó, kis terjedelmű.

Kérge: Egy-két évig sima, szürke, majd megbarnul, hosszanti irányban megrepedezik és rostos lemezek formájában válik le.

Rügyei: Apró zöld.

Tűi: Hármasával merőlegesen álló örvöket képeznek a hajtásokon, hegyesek, szúrósak 1-1,5 cm hosszúak. A tűk alsó oldala sötétebb, a felső világosabb, ahol a légzőnyílások sora két világosszürkés sávot alkot. A tűk 2-7 évenként hullanak le.

Virágai: Egyivarúak, kétlakiak, április-májusban virágzanak. A nővirágok 2-3 mm hosszúak, zöldek, a hímvirágok 3-4 mm hosszúak és rozsdabarnák.

Termése: Elhúsosodott tobozbogyó, amely a második év szeptemberében érik. Az első évben zöld, éréskor sötétkék színű. Minden évben bőven terem, a húsos termésben 1-3 kemény héjú mag van. Bogyója a madarak kedvenc eledele, de gyógyszernek és pálinka (borovicska) készítésre is használják.

Magját éréskor azonnal vagy rétegelés után a következő év áprilisában vetjük. A csíranövény két sziklevéllel kel. Csemetenevelése nehéz, az átültetést nem tűri.

Növekedése: Nagyon lassú. Kedvező körülmények között több száz évig él, és 50-70 cm átmérőjű törzset fejleszt.

Fája: Színes gesztű, kemény, nagyon finom szövetű. Szijácsa keskeny, világos-, gesztje vörösbarna, évgyűrűi keskenyek, hullámosak, a határvonalak kirajzolódnak. Gyantajáratai nincsenek. Tartós fája kellemes illatú, fafaragók, esztergályosok, műasztalosok keresett nyersanyaga. Szépen fényezhető. Említésre méltó károsítója nincs.

- vissza -