Mézgás éger - Anin negru
Alnus glutinosa (L.) Garth.

51. ábra
a) leveles és terméses hajtás, b) virágzó hajtás,
c) csiranövényke

A patakpartok jellegzetes fafaja

Hazája: Európa

Termőhelyi igénye: Melegigényes, bár a száraz, forró nyarakat megsínyli. A téli fagyok iránt érzéketlen, a kései fagyok azonban sok kárt tehetnek az éppen akkor fakadó leveleken. A mocsarak, folyók, patakok jellegzetes fája. Jó minőségű, mély talajt kíván; eltűri az állóvizet és a lefolyás nélküli termőket is. A víz ingadozását nem szereti, de a gyökereit érő mozgó vizet igen. A sekély, száraz vagy erősen kötött talajokon nem találjuk meg. Jó talajon kisebb árnyékot elvisel, gyengébb talajokon fényigényesebb.

Alakja: Első- vagy másodrendű fa. Törzse szép, hengeres. Szabadabb állásban gúla alakú, laza koronát fejleszt vízszintes ágakkal, de törzse mindvégig kivehető. Zárt állásban alsó ágai gyorsan lehullanak.

Gyökere: Mélyre hatoló, több ágú karógyökér. Vékonyabb gyökerein gumók találhatók, melyekben sugaras gombák élnek az égerrel szimbiózisban.

Kérge: Fiatalon sima, barna paraszemölcsös, később sötétbarna, vékony, táblás, kerek pikkelyekben repedezik.

Rügyei: Szórt állásúak, nyelesek, fordítottan tojásdadok, eleinte ragadósak, vöröses ibolyás színűek.

Hajtásai: Előbb zöldek és ragadósak, majd barna színűek. Bele háromszögletű.

Levelei: 5-10 cm hosszúságúak. 4-9 cm szélesek, fordítottan tojásdadok. Lemezalapjuk nyélrefutó, csúcsuk kicsípett. Fiatalon ragadósak később simák, kopaszok, csak alul az érzugokban molyhosak. A levelek széle kétszeresen fűrészes, nyelük 1-2 cm hosszú.

Virágai: Egyivarúak, egylakiak. Nővirágai 5-8 mm-esek, lilásbarnák tojásdadok. Hímbarkái 5-6 cm hosszúak, az előző évi hajtások végén, hosszú nyélen lógnak. Pikkelyei vörösbarnák, porzói sárgák. Márciusban, lombfakadás előtt virítanak.

Termései: Barna színű, mogyoró nagyságú áltobozok. Szárnyatlan makkjai 1-2 mm hosszúak, vörösesbarnák. Október végén érnek, de csak kora tavasszal peregnek ki. Szabad állásban 15-20, zárt állásban 40 éves kortól teremnek (51. ábra).

Növekedése: A nedves hóra hulló makkocskái gyorsan kicsíráznak. Csemetekertben sekély takarással állandó öntözést igényelnek. Csíranövénye két apró, sötétzöld, ép élű, tojásdad alakú sziklevéllel kel. A fiatal csemete fényigényes és fagyérzékeny. Első években gyorsan, majd fokozatosan lanyhuló iramban növekszik. Sarjadzóképessége tuskóról jó, de gyökérről gyenge. Dugványról is szaporítható.

Fája: Szórt likacsú, színtelen gesztű. Frissen döntve sárga színű, de rövid idő után levegőn megsötétedik, majd kiszáradva újból világosabb lesz. Évgyűrű határai elmosódottak. A szabad levegőn gyorsan romló fája álgesztesedik, de levegőtől teljesen elzárva igen tartós.

Felhasználása: Sokoldalú, de vagy csak teljesen száraz vagy vízalatti célokra alkalmas. Kis szilárdságú és változó nedvesség mellett gyorsan romló fája építkezésekre alkalmatlan. Víziépítménynek és bányafának jól használható. A lemezipar vakfurnírnak használja, de az asztalosipar is kedveli, mert szépen és könnyen fényezhető. Fája jól faragható és esztergályozható, jó ceruzafa.

- vissza -