## Somfélék

Különböző tölgyeseinkben sűrűn összefüggő cserjeszintet alkotva, erdősítéseink nagy akadályozói.

Húsos som - Corn
Cornus mas L.

15. ábra
Húsos som
a) leveles hajtás terméssel, b) virágzó hajtás,
c) téli hajtás, d) virág, e) mag

Melegkedvelő és szárazságtűrő, fényigényes cserje. A hőmérsékleti szélsőségekkel szemben érzékeny. Elsősorban a meszes, laza talajokon találjuk, ahol a molyhos- és cseres-tölgyesek állandó és tömeges kísérője. Lassan nő.

Kérge: Fiatalon sima, barna, majd apró cserepekben repedezik.

Rügyei: Keresztben átellenesek, ágtól elállóak, sárgászöldek, hosszúkásak, hegyesek. A termőrügyek nagyok, tojásdadok.

Hajtásai: Zöldek, fiatalon szőrösek, majd kopaszok. A napos oldalukon ibolyáspirosak.

Levelei: Rövid nyelűek, tojásdadok vagy lándzsásak, hosszan kihegyesedők, ép szélűek, a másodrendű erek csúcs felé hajlóak. A lemezek alul fényesek és az érzugokban molyhosak.

Virágai: Végálló gömbernyőben egyesülnek, kénsárgák, a takarólevelek 4 tagúak, lombfakadás előtt virítanak.

Termései: Csonthéjasok, tojásdadok, 10-15 mm hosszúak, pirosak. A mag is hosszúkásan tojásdad, egyszínű világosbarna. Szeptemberben érnek (15. ábra).

Fája: Szórtlikacsú, színes gesztű, nagyon kemény és nehéz. A szijács sárgásfehér, a geszt vörösbarna. Szerszámnyélnek kiválóan alkalmas.

- vissza -