Virginiai boróka - Ienupăr de virginia
Juniperus virginiana L.

9. ábra
Virginiai boróka
a) terméses hajtás, b) hímvirágos hajtás,
c) nővirágos hajtás

Jelentősége: Nagyon szép, karcsú, oszlopos alakja miatt különösen parkosításra alkalmas faj.

Hazája és elterjedése: Hazája Észak-Amerika, keleti térségében a Hudson-öböltől Floridáig található.

Termőhelyi igénye: Hasonló a közönséges borókáéhoz, de lassú növekedése miatt nagyobb telepítésére nem került sor.

Alakja: Hasonlít a mi borókánkhoz, de kedvező termőhelyen 30 m magas fává is megnő. Törzse rendszerint ormos és csavart.

Kérge: Szürkésbarna, repedezett, lefoszló rojtos.

Tűi: Kétfélék: Az idősebb ágakon négy sorban álló, egymást cserépszerűen fedő rombusz vagy tojásdad alakú pikkelylevelei vannak. A fiatalabb fákon és hajtásokon párosával, esetleg hármasával álló, 5-9 mm hosszú, szúrós tűi felül fehéres zöldek, alul élénkzöldek.

Virágai: Egyivarúak, kétlakiak (9. ábra).

Termése: Egy év alatt érő hamvas kék elhúsosodott tobozbogyó.

Fája: Szines gesztű. Szijácsa keskeny világosbarna, gesztje vörösbarna. Kiváló minőségű, finom rostú fáját ceruzagyártásra használják. A híres "cédrus"-fa kizárólag virginiai borókából származik. Ceruzafát azonban csak enyhe éghajlat alatt és jó talajon ad.

- vissza -