Vesszős fagyal
Ligustrum vulgare L.

21. ábra.
Vesszős fagyal
a) virágzó hajtás, b) terméses hajtás levelekkel,
c) téli hajtás, d) virág, e) virág keresztmetszete, f) csiranövényke

Lombos erdeink, főleg csereseink gyakori cserjéje. Melegkedvelő, az árnyékot viszonylag jól tűri. Az időszakos szárazságot is elviseli. Meszes és savanyú talajokon egyaránt előfordul. Az időjárás szélsőségeket jól tűri.

Rügyei: Keresztben átellenesek, ághoz simulók, kihegyezett csúcsúak, zöldek vagy feketésbarnák.

Hajtásai: Zöldesszürkék, paraszemölcsösek.

Levelei: Lándzsásak, ép szélűek, bőrneműek, kopaszok, sötétzöldek, fonákjukon világoszöldek.

Virágai: 8-10 cm hosszú fehéressárgás bugát alkotnak, 4 tagúak, tölcséresek, illatosak, mézelők, május-júniusban virítanak.

Termései: Fekete bogyók. A magok tojásdadok, egyik oldalukon laposak, ibolyásbarnák, szeptember-októberben érnek. A madarak kedvelt eledele (21. ábra).

Fája: Likacsgyűrűs, színes gesztű, finom szövetű, kemény, nehéz. Gyökérről és tőről jól sarjadzik. Dugványról és tőosztással jól szaporítható. Élősövénynek kiválóan alkalmas.

- vissza -