## Bodzafélék

Páratlanul szárnyalt leveleikről és sajátos bodzaillatukról könnyen felismerhetők. Országszerte előforduló cserjék.

Feketebodza - Soc negru
Sambucus nigra L.

17. ábra.
Fekete bodza
a) leveles hajtás virággal, b) termés,
c) téli hajtás, d) csiranövényke

A lapálytól a hegyvidékig terjedő, melegkedvelő és árnyéktűrő, nitrogénjelző cserje, esetleg harmadrendű fa. Gyorsan nő, jól sarjadzik, dugványról és magról egyaránt jól szaporodik. Az akácosok jellegzetes kísérő cserjéje.

Kérge: Fiatalon szürkésbarna, paraszemölcsös, idősebb korban hosszanti irányban repedezik.

Rügyei: Keresztben átellenesek, hosszúkásak, kopaszok, félig csupaszok.

Hajtásai: Zöldek, bordásan szögletesek, később hengeresek, paraszemölcsösek, kellemetlen szagúak, belük vastag, fehér.

Levelei: Páratlanul szárnyaltak, 5-7 levélkéből állnak, rövid nyelűek, tojásdadok, hosszúkásak, sötétek, fűrészes szelűek.

Virágai: Nagy fehér, sátoros ernyőt alkotnak. Június-júliusban virágzanak. Szárazon teának használják.

Termései: Kis, fekete bogyók, a madarak különösen szeretik. Augusztus-szeptemberben érnek (17. ábra).

Fája: Likacsgyűrűs, színes gesztű, kemény, nehéz. Faragásra és fúvós hangszerek készítésére használják.

Vörösbodza - Soc de munte
Sambucus racemosa L.

18. ábra.
Vörösbodza
a) leveles hajtás terméssel, b) virágzat,
c) téli hajtás, d) csiranövényke

Kisebb méretű cserje, amely inkább a magas- és középhegységekben fordul elő.

Rügyei: Nyelesek, gömbölydedek vörösbarnák.

Hajtásainak bele barna.

Levelei: Világosabbak, hosszúkásabbak.

Virágai: Felálló, tömött, sárga fürtöt alkotnak. Korábban, már április-májusban virágzanak.

Termései: Rikító piros bogyók. A madarak szintén kedvelik (18. ábra).

### Kérdések

1. Miről lehet megkülönböztetni a két som rügyeit és leveleit?

2. Miben különböznek egymástól a bodzafélék?

3. Miért találunk akácosaink alatt sok bodzát?

- vissza -