Nagylevelű hárs - Teiul cu frunza mare
Tilia plathyphyllos Scop.

36. ábra
a) leveles és virágzó hajtás, b) terméses hajtás,
c) téli hajtás, d) csiranyövényke

Hazája: Dél- és Közép-Európa.

Termőhelyi igénye: A kislevelű hárséhoz hasonló, de a kései fagyokra érzékenyebb és melegebb éghajlatot kíván. Az árnyékot szintén sokáig tűri. Legjobban növekszik a barna erdőtalajokon, de váztalajokon és rendzinán is elfogadhatóan növekszik.

Alakja: Nagyobb méreteket ér el, mint a kislevelű hárs, és koronája is méretesebb.

Kérge: Idősebb korban durván repedezett, sötétebb színű.

Rügyei: Tojásdadok hegyesek, nagyobbak, a hajtástól elállóak, barnák vagy vörösek, a külső rügypikkely a rügy felénél rövidebb.

Hajtása: Fényes zöldesbarna vagy barnásvörös.

Levelei: Nagyobbak, hosszabban kihegyezettek, sötétebb zöldek, mint a kislevelű hárs levelei. Fonákjukon az érzugokban fehéren molyhosak. A harmadrendű erek párhuzamosak és kiemelkedőek.

Virágai nagyobbak. A bogernyők száma 2-7, legtöbbször 3 virágúak. A porzók száma 30-50 db. Június elején nyílnak. Kevéssé mézelnek.

Termései: Nagyobbak, gömbölydedek, erősen bordázottak, szürkés molyhokkal borítottak. Kézzel nem nyomhatók össze (36 ábra).

Növekedése: Erőteljesebb, bár magja nehezebben csírázik.

Fája: Valamivel lágyabb, mint a kislevelű hársé.

- vissza -