## Fagyöngyfélék

Félélösködő, gyakori növények.

Sárga fagyöngy vagy fakín - Vâsc de stejar
Loranthus europaeus L.

25. ábra.
Sárga fagyöngy

Idősebb tölgyesekben, főleg sarjeredetű, ritkuló állományokban néha tömegesen jelennek meg. A megtámadott ágakon néha gyermekfej nagyságú daganatok képződnek. A csírázó növény gyökerei áthatolnak a kérgen, a kambium mentén szívógyökereket bocsátanak az élő farétegbe, és elszívják a gyökerektől a tápanyagot.

Rügyei: Keresztben átellenesek, kettős csúcsrüggyel.

Hajtásai feketésszürkék, álvillásan ágaznak el.

Levelei: Elliptikusak, bőrneműek, ép szélűek, lombhullatók.

Virágai: Sárgás, végálló fürtöt alkotnak. Április-májusban nyílnak.

Termései: Sárga álbogyók, a magok szőrösek, s ezek segítségével képesek a fák kérgére tapadni. Októberben érnek (25. ábra).

Fehér fagyöngy - Vâsc alb
Viscum album L.

26. ábra.
Fehér fagyöngy

A tölgyek kivételével majdnem minden lombfán előfordulnak, de főleg nyárakon és akácokon, sőt a fenyőféléken is fellelhetők.

Levelei: Örökzöldek.

Virágai: Bogernyőt alkotnak.

Termései: Fehér álbogyók, decemberben érnek (26. ábra).

### Kérdések

1. Miért jelentős cserje a cserszömörce?

2. Milyen erdőtípusokban a leggyakoribb?

3. Mi a mogyoró legjellemzőbb ismertető jele?

4. Miért élősködő a fagyöngy és a fakín?

5. Hogyan terjed ezek magja?

6. Védekezhetünk-e a fagyöngy és a fakín túlzott elszaporodása ellen?

- vissza -