Kecskefűz - Salcie căprească
Salix caprea L.

32. ábra
a) leveles és terméses hajtás, b) himvirágos hajtás,
c) nővirágos hajtás, d) téli hajtás, e) csiranövényke

Kérge kitűnő vadeledel. Cicabarka.

Jelentősége: Kisebb igényű, alkalmazkodóbb fűzféle, mely pionír jellegénél fogva frissen ásott árkokban, partokon, bányahányókon, tarvágásos területeken könnyen megtelepszik.

Hazája: A legelterjedtebb fűzféle. Egész Európában és Ázsiában megtalálható. Északon eltörpülve a 73. szélességi fokig előfordul.

Termőhelyi igénye: Hegységi és lapályi erdeinkben mindenütt megtaláljuk. Közép-Európában 1800, a Szovjetunióban 3500 m magasságig megtalálható. Bár szereti a nedves, üde talajt, termőhelyéhez gyorsan alkalmazkodik, és száraz, meleg homokon, köves, sziklás hegyoldalon is megél. Jól tűri a szélsőséges meleget és hideget. Árnyéktűrőbb mint a többi fűz. Dús alomképzésével talaját humuszban gazdagítja.

Alakja: Magas cserje vagy alacsony fa. Néha eléri a 8-10 m-es magasságot is.

Kérge: Fiatalon sima, zöld, sok csersavat tartalmaz. Idősebb korban törzse alsó harmadában a kéreg hosszanti irányban mélyen és erőteljesen repedezik, színe is sötétebb szürkésbarna lesz.

Rügyei: Nagyok, tojásdadok, sárgásbarnák vagy vörösbarnák, kopaszok, fénylők. A sarjhajtásokon lilásan molyhosak.

Hajtásai: Zöldesszürkék vagy zöldesbarnák, gyakran molyhosak.

Levelei: Kerekek vagy tojásdadok, ép szélűek, vagy hullámosak, 5-10 cm hosszúak, középen a legszélesebbek, ráncosak. Felül sötétzöldek, alul sűrűn molyhosak. Erei kidudorodnak, sárga színűek. Levélnyele 1-2 cm hosszú, vastag és molyhos.

Virágai: Zömökek, tojásdadok. A nőbarkák fehéreszöldek, a hímbarkák kénsárgák. Márciusban-áprilisban virágzanak. Húsvéti barkának főleg ezt gyűjtik.

Termése: Szürkén molyhos, megnyúlt, 2 kopáccsal nyíló. A magvak nagyon kicsinyek, hosszú fehér szőr üstökük van (32. ábra).

Növekedése: Fiatal korban gyors, később rohamosan csökken. Ritkán él 50-80 évnél tovább. Kitűnő sarjadzóképessége révén gyökérsarjról jól szaporodik, dugványról azonban nem.

Fája: A füzek közül a legtömöttebb és a legtartósabb.

Felhasználása: Fáját szőlőkarónak, cellulóznak, szitakéregnek, doboz- és ládagyártásra használják. Kérge a vadnak kedvelt csemegéje.

- vissza -