Lawsonciprus - Chiparos de California
Chamaecyparis Lawsoniana Parl.

10. ábra.
Lawsonciprus
a) toboz és virágzó hajtás, b) levélpikkelyek,
c) felnagyított nővirág, d) csiranövényke

Jelentősége: Gyors növekedése, edzettsége folytán telepítésre, dekoratív hatása miatt parkosításra kiválóan alkalmas.

Hazája és elterjedése: Kaliforniában a Parti-hegységben a 40-42. szélességi fok között egészen kis területen honos, ahol a középhegységekben (500 m-ig) és a folyók völgyeiben fordul elő. Európában, így hazánkban is elsősorban parkokban telepítették.

Termőhelyi igénye: Üde, párás, enyhébb éghajlatú vidékek fája. Laza vagy közép-kötött talajt kedvel. Hideg iránt nem érzékeny, teleinket jól tűri. Fiatalkorában árnyéktűrő, ezért hazájában gyakran második koronaszintet alkot.

Alakja: Karcsú kúp, egyenes törzsű, vékony, rövid, vízszintes ágai, bókoló csúcshajtásai vannak. Kedvező termőhelyen eléri az 50 m-es magasságot is.

Gyökere: Sűrűn elágazó, idősebb korban is kitűnően ültethető.

Kérge: Fiatalon sima vörösbarna, idősebb korban hosszanti rostokban lefoszló.

Hajtásai: Lapítottak, legyezőszerűen elágazók.

Levelei: Pikkelyesek, a hajtásra ránőttek, sötétzöldek vagy kékeszöldek. A lappikkelyek rombusz alakúak, az élpikkelyek nem érnek össze. A pikkelyek között fehéres, hamvas barázda fut végig. A hajtások alsó lapja hamvaszöld. A csemetéken pikkelyek helyett sűrű tűlevelek fejlődnek.

Virágai: Egyivarúak, egylakiak, márciusban nyílnak. A nővirágok a hajtás végén a lap alján jelennek meg, 3-4 mm nagyságúak, lila színűek. A hímvirágok 1-2 mm nagyságúak pirosak.

Termése: 6-8 mm átmérőjű, gömbölyű, érés előtt barna színű toboz. Az első év őszén érik, és kevéssel utána felnyílik.

Magja: Apró, vörösbarna, két oldalán félkörös, sötétbarna szárnyakkal (10. ábra).

Fája: Nagyon finom szövetű, illatos, nehéz, igen tartós, gesztje vörös színű.

Változatai: Színben és alakban nagyon eltérőek, dekoratív hatásúak. Mindenhol kedvelt díszfák.

- vissza -