Cserszömörce - Scumpie
Cotinus coggygria Scop.

23. ábra
Cserszömörce
a) virágzó hajtás, b) terméses hajtás levelekkel,
c) téli hajtás, d) csiranövényke

A meleg, száraz, meszes, sziklás kopárok jellegzetes cserjéje. Különösen a Vértes karszt-, bokorerdeiben gyakori. Tömött, terebélyes ágú, 2-3 m magasra növő cserje. Fényigényes, a hosszantartó szárazságot jól tűri, a fagy iránt azonban érzékeny.

Rügyei: Aprók, szórt állásúak, gömbölydedek, vörösesbarnák, a félhold alakú nagy levélripacs kiugró levéltalpon ül.

Hajtásai: Vékonyak, hengeresek, világosbarnák.

Levelei: Kerekdedek vagy fordítottan tojásdadok, lekerekített csúcsúak, ép szélűek, lemez alapjuk hirtelen elkeskenyedő. Ősszel a rikító sárgától a vérvörösig csodálatosan színeződnek.

Virágai: Vékony, hosszú, szőrös kocsányokon, fürtökből, összetett piramis alakú, végálló dús bugában nyílnak. Eleinte zöldessárgák, majd szürkéslila színűek.

Termései: Apró, piros, éréskor barna csontárok (23. ábra).

Fája: Színes gesztű, finom, szövetű, selymes fényű, aranysárga színű. Fájából, gyökeréből sárga festék, leveleiből, ágaiból, kérgéből sok csersav nyerhető. Az átültetést nagyon jól bírja. Magról és sarjról kitűnően újul.

- vissza -