Ezüstjuhar - Arţar argintiu
Acer saccharinum L.

41. ábra.
a) levelek, b) himvirágok,
c) nővirágok, d) téli hajtás,
e) csiranövényke, f) ikerszárnyas termés

A park- és utcafásítás díszes fafaja.

Hazája: Észak-Amerika.

Termőhelyi igénye: A patakok és folyók partjának üde és nedves talajait kedveli leginkább. Fagytűrő.

Alakja: Másod- vagy harmadrendű fa. Törzse gyakran görbült, csavarodott, alacsonyan elágazó. Ágai ívesen lehajlóak.

Kérge: Már korán cserepesen repedezik.

Rügyei: Tojásdadok, aprók, pirosak, szürkésen molyhosak.

Hajtásai: Vörösbarnák.

Levelei: 8-12 cm-esek, a karéjok mélyen hasogatottak, szélük durván kétszeresen fűrészes. Fonákjuk ezüstösen molyhos, a levélnyelek hosszúak.

Virágai: Gömb alakú bogernyőt képeznek, kétlakiak. Március elején élénkpiros színnel virítanak.

Termései: Május végén, júniusban érnek. A szárnyak hosszan megnyúlnak, rendszerint nem egyforma hosszúak, hegyesszöget zárnak be. Eleinte vörösek, majd világosbarnák. A magok hosszúkásak, domborúak (41. ábra).

Növekedése: Az érés után elvetett mag gyorsan csírázik, és már az első évben elérik a csemeték a 20-30 cm-es magasságot. Növekedése később lelassul.

- vissza -